**CONSULTA PÚBLICA PRÈVIA SOBRE UN PROJECTE DE MODIFICACIÓ DE L’ORDENANÇA DE TERRASSES DE L’AJUNTAMENT DE BARCELONA**

D’acord amb allò establert a l’article 133 de la Llei 39/2015, d’1 d’octubre, del Procediment Administratiu Comú de les Administracions Públiques, amb l’objectiu de millorar la participació de la ciutadania en el procediment d’elaboració de normes, amb caràcter previ a l’elaboració del projecte d’ordenança, es duu a terme una consulta pública, a través del portal web de l’Ajuntament de Barcelona, amb l’objectiu de recollir l’opinió de la ciutadania i organitzacions més representatives potencialment afectades per la futura norma sobre:

1. Antecedents.
2. Problemes que es vol solucionar amb la iniciativa.
3. La necessitat i oportunitat de la seva aprovació.
4. Els objectius de la norma.
5. Les possibles solucions alternatives regulatòries o no regulatòries.

En compliment del esmentat, el marc en el que es planteja la nova norma és el següent:

1. **Antecedents**

La vigent Ordenança de Terrasses, aprovada pel Plenari del Consell Municipal el 20 de desembre de 2013, preveu com uns dels seus objectius afavorir l’equilibri entre els usos de les terrasses i els usos col·lectius de l’espai públic, garantint per una part la qualitat dels espais per a ciutadanes i veïns i la convivència ciutadana i, per l’altra, el suport i promoció de l’activitat econòmica dels sectors de restauració i assimilats.

L’entrada en vigor, l’1 de gener de 2014, de l’Ordenança de Terrasses, va comportar notables dificultats en la seva aplicació, entre d’altres, en el compliment de les condicions d’ubicació de les terrasses previstes a article 9, en el de les distàncies previstes als articles 10 i 11, i del règim transitori d’adaptació de les llicències vigents previst a la disposició transitòria segona de l’ordenança.

Ateses les disfuncions detectades en l’aplicació de l’OT, (manca de flexibilitat per adaptar-la al territori), la disconformitat dels agents afectats, el Plenari 24 de juliol 2015. va aprovar l’inici d’un procés de revisió de l’OT.

El 22 de setembre 2015 es va presentar a la Comissió d’Ecologia, Urbanisme i Mobilitat del Consell Municipal la Mesura de Govern: Impuls a la Modificació de l’Ordenança de Terrasses. Entre les mesures a curt termini, encarregava a la Comissió Tècnica de Terrasses (CTT) una modificació puntual de la DT 2ª i una proposta d’ajust de les distàncies prevista per la pròpia OT a la Disposició Final 1ª

Precisament i pel que fa a aquest últim punt, el Plenari del Consell Municipal, en sessió celebrada l’1 d’abril de 2016, va aprovar definitivament la modificació dels apartats 1 i 2 de l’article 90 (Comissió Tècnica de Terrasses) i de les lletres b) i c) de la Disposició Transitòria Segona (llicències vigents a l’entrada en vigor de l’Ordenança).

Atès el temps transcorregut des de la seva entrada en vigor, l’Ajuntament de Barcelona i el Gremi de Restauració de Barcelona han acordat les bases per tirar endavant una modificació de l’Ordenança de Terrasses que la faci més comprensible i aplicable i l’adapti a les necessitats reals del veïnat, els restauradors i el territori.

1. **Problemes que es vol solucionar amb la iniciativa.**

La proposta de modificació de l’Ordenança pretén actualitzar la normativa vigent per garantir l’equilibri entre l’ús ciutadà de l’espai públic i l’activitat comercial i corregir les disfuncions que s’han generat en la seva aplicació. Es tracta, en definitiva, de regular correctament una figura molt arrelada i característica del l’entorn urbà de Barcelona com són les terrasses.

1. **La necessitat i oportunitat de la seva aprovació.**

Es considera que la proposta de modificació que es presenta és oportuna i necessària, ateses les disfuncions a les quals s’ha fet referència anteriorment i el consens sobre el seu articulat que permetrà establir un marc de referència més comprensible i adaptable a les necessitats dels interessos afectats.

1. **Els objectius de la norma.**

La proposta pretén actualitzar la normativa vigent per garantir l’equilibri entre l’ús ciutadà de l’espai públic i l’activitat comercial i corregir les disfuncions que s’han generat en la seva aplicació.

El contingut específic de la norma es proposa que contingui les condicions generals de les terrasses a l’espai públic en les quals es defineixin una sèrie de condicions relatives al bon ús de l’espai públic i l’equilibri d’activitats que s’hi duen a terme:

* Es proposa que es prevegi que el criteri d’ubicació de les terrasses davant del local sigui preferent, tot i que es podrà flexibilitzar en els casos on es consideri necessari;
* Es proposa que es prevegi la possibilitat d’augmentar la longitud de les terrasses, sempre de forma justificada;
* Pel que fa a les distàncies mínimes als elements urbans, es proposa que es prevegi que siguin orientatives, i que es detallin en una annex de l’ordenança;
* Es proposa que es prevegi en carrers de vorera diferenciada, que es mantingui lliure orientativament un 50% de l’amplada del total de la vorera, preferentment entre la façana i la terrassa; de manera justificada es pugui adoptar una altre disposició de l’espai lliure, amb la participació dels restauradors i l’Institut Municipal de Persones amb Discapacitat.
* Pel que fa a les singularitats territorials, es proposa que es prevegin regulacions generals per tota la ciutat amb flexibilitat per adaptar-les a les singularitats de cada districte.
* Es proposa que es prevegi la creació de Zones de criteris territorials, en les quals l’Ajuntament de forma excepcional pugui concretar aspectes de la regulació general.
* Es proposa que es prevegi la creació de Zones d’excel·lència de terrasses les quals hauran de complir amb uns estàndards superiors de qualitat.
* Es proposa que es prevegi l’eliminació de les figures d’Ordenació Singular i de Disposició Prèvia per a noves regulacions.
* Es proposa que es prevegi que les estufes es puguin utilitzar en temporada d’hivern i se’n limiti la potència;
* Es proposa que es prevegi mantenir els horaris actuals de les terrasses;
* Es proposa que es prevegi la creació de la Ponència Tècnica de Terrasses com a instrument de suport a les estructures tècniques dels districtes i que vetlli per l’aplicació correcta de l’ordenança.
* Es proposa que es prevegi una previsió de renovació d’ofici de les llicències vigents a l’entrada en vigor del nou text articulat.
* Es proposa que es prevegin nous criteris pel que fa al règim sancionador.

1. **Les possibles solucions alternatives regulatòries o no regulatòries.**

Atesa la situació actual de l’aplicació de l’Ordenança, es considera que no hi ha solucions alternatives, regulatòries o no, que puguin donar resposta immediata a les disfuncions esmentades.

Barcelona, a 13 de desembre de 2017